《和马粹老修广德湖》
宋代·舒坦

古作重虑始，功利故能永。
末俗纷锥刀，往往附光影。
此几百岁余，兴废屡动静。
七乡十万家，利害寄俄顷。
筹张好恶曹，聒聒乱池黾。
使君武陵孙，明洁水中荇。
坐啸黄堂春，独得意外景，
登临莽芜没，叹息民不幸。
一日出水光，荡漾出荒梗。
黍禾杂菰鱼，狼籍被它境。
人指白鹤祠，殷勤窃有请。
衣冠俨群公，一一画真鲠。
斯人岂可作，庶用荐遗秉。
公乎且我去，何以慰乡井。
愿属丹青手，千载共观省。